Diari Oficial de la Generalitat Valenciana


Sumari del DOGV 6725, del 01-03-2012 (2012/1955)

RESOLUCIÓ de 7 de febrer de 2012, del conseller de Sanitat, per la qual es deleguen competències en matèria de responsabilitat patrimonial.
-------------------------------------------------------------------------------------------------------------------------------------------

### Dades del document

Número de DOGV
:   6725

Data del DOGV
:   01-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1955


Data del document
:   07-02-2012

Organisme emissor
:   Conselleria de Sanitat

Tipus de document
:   Resolució

Descriptors 

:   * Conselleria de Sanitat
    * competència administrativa
    * delegació de poders
    * política sanitària

RESOLUCIÓ de 7 de febrer de 2012, del conseller de Sanitat, per la qual es deleguen competències en matèria de responsabilitat patrimonial. [2012/1955]  
Per mitjà del Decret 111/2011, de 2 de setembre, del Consell de la Generalitat, s'aprova el Reglament Orgànic i Funcional de la Conselleria de Sanitat i es modifica el Decret 25/2005, de 4 de febrer, del Consell, pel qual s'aproven els estatuts reguladors de l'Agència Valenciana de Salut.  
Dita Agència Valenciana de Salut es crea per mitjà de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, com un organisme autònom de caràcter administratiu, adscrit a la Conselleria de Sanitat.  
Al seu torn, els departaments de Salut són les estructures fonamentals del sistema que es corresponen amb les demarcacions geogràfiques en què queda dividit el territori de la Comunitat Valenciana als efectes sanitaris, i al seu cap es troba el gerent del departament de salut, com a òrgan encarregat de la direcció i gestió dels recursos adscrits a la dita demarcació.  
A més, en el marc de l'estructura, l'organització i el funcionament de l'atenció sanitària a la Comunitat Valenciana, es crea la figura del comissionat de la Conselleria de Sanitat, per a exercir el control i la supervisió de l'administració en el respectiu departament de salut en què la prestació sanitària es realitze en règim de concessió administrativa.  
  
D'acord amb la nova situació competencial i organitzativa, és procedent fer les subsegüents delegacions de competències que, d'acord amb el que preveu l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resulten pertinents per a racionalitzar i agilitzar la gestió d'aquells àmbits que ho requerisquen.  
Concretament, en matèria de responsabilitat patrimonial de l'Administració resulta necessari efectuar una delegació específica, pel fet que la regulació inicial prevista en la normativa estatal i autonòmica -per remissió a l'anterior-, continguda en l'article 142.2 de la precitada Llei 30/1992, (LRJ-PAC), en relació amb la disposició final segona de la Llei 5/1983, de 30 de desembre, de Govern Valencià, respecte de les distintes administracions públiques, no ha sigut objecte de desplegament reglamentari.  
En el sector sanitari, no obstant això, a causa del nombre de reclamacions dels usuaris del servici públic de salut i a l'extensió i complexitat d'esta matèria, on un nombre considerable d'expedients comporten l'examen de la documentació i protocols d'actuació sanitària, cal delegar el tràmit i la resolució d'esta, per un costat a distint nivell dels servicis centrals, per raó de celeritat i eficàcia, i d'un altre en els òrgans territorials de la demarcació, com a mesura d'acostament al ciutadà i de major implicació dels estaments de gestió en la solució dels assumptes pels quals es reclama, contribuint a la millora integral del servici sanitari.  
  
En virtut d'això, resolc:  
  
Primer  
Es delega en el subsecretari de la Conselleria de Sanitat la competència per a tramitar i resoldre les reclamacions de responsabilitat patrimonial que tinguen causa en el funcionament del servici sanitari als usuaris del sistema públic de salut, i que siguen de quantia superior a tres mil euros (3.000 €).  
El règim jurídic de estes reclamacions es troba previst en els articles 139 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJ-PAC) i en el Reial Decret 429/1993, de 26 de març, pel qual s'aprova el Reglament dels Procediments de les Administracions Públiques en Matèria de Responsabilitat Patrimonial.  
  
La present delegació comprén tant la resolució del procediment com el tràmit i la resolució de qualssevol incidències d'este i, així mateix, la sol·licitud de dictamen del Consell Jurídic Consultiu de la Comunitat Valenciana.  
  
Segon  
Es delega en els gerents dels departaments de salut i en els comissionats de l'Agència Valenciana de Salut, respecte de les societats concessionàries d'assistència sanitària de la Comunitat Valenciana, el tràmit i la resolució de reclamacions de responsabilitat patrimonial, relatives al funcionament dels servicis sanitaris de la seua demarcació, l'import de les quals siga de fins a tres mil euros (3.000 €).  
  
Tercer  
En les resolucions i actes que s'adopten en virtut del que preveu la present resolució es farà constar expressament que es dicten fent ús de facultats delegades i es consideraran a tots els efectes dictats per l'òrgan delegatori.  
  
Quart  
Les delegacions d'atribucions i funcions aprovades per mitjà d'esta resolució s'entenen sense perjuí de les facultats de l'òrgan delegatori per a avocar el coneixement i la resolució de tots els assumptes que crega oportuns i poder, així mateix, revocar la delegació en qualsevol moment, de conformitat amb el que establixen els articles 14 de la Llei 30/1992, (LRJ-PAC) i 68.5 de la Llei 5/1983, de 30 de desembre, de Govern Valencià.  
  
Quint  
La present resolució entrarà en vigor l'endemà de la seua publicació en el Diari Oficial de la Comunitat Valenciana.  
  
València, 7 de febrer de 2012.- El conseller de Sanitat: Luis Rosado Bretón.